Frater Johannes, abbas humilis monasterii besuensis, commissarius ad infrascriptum negocium a reuerendo jn Christo patre ac Domino, domino Guillermo Dei gratia lingonensi episcopo, discretis viris magistro Petro Grueti rectori ecclesie sancti Philiberti, magistro Haymoni de Donnapetra, canonico capelle Ducis et magistro Johanni Francisci publico apostolice sedis auctoritate notario, salutem in domino. Litteras prefati reuerendi patris domini lingonensis recepimus formam que sequitur continentes: Guillermus miseratione diuina lingonensis episcopus religioso viro abbati besuensi salutem jn domino. Ex parte religiosorum virorum prioris claustralis et conuentus monasterii sancti (sancti) Stephani dyuionensis nostre dyocesis nobis extitit humiliter supplicatum vt nos electionem per ipsos per viam compromissi concorditer celebratam de religioso viro fratre Poincardo priore Tilicastri jn abbatem predicti monasterii tunc vacantis per mortem bone memorie fratris Hugonis quondam abbatis ipsius monasterii tanquam rite et canonice ac de persona ydonea celebratam confirmare auctoritate ordinaria dignaremur. Nos itaque multis aliis negociis jmpediti jn negocio confirmationis vel infirmationis predicte ad presens vacare non possumus, vobis jn dicto negocio et omnibus et singulis illud tangentibus hac vice committimus vices nostras. Datum apud Castillionem super Sequanam die dominica qua cantatur reminiscere anno domini M° CCC° sextodecimo. — Hinc est quod nos negocium nobis a domino episcopo predicto commissum volentes sequi reuerenter vobis et vestrum singulis jn solidum precipimus et mandamus quatinus vt nichil de contingentibus omittatis, vos an alter vestrum ad monasterium sancti Stephani predicti personaliter accedentes jn ecclesia dicti monasterii hora prima aut in capitulo conuentum ipsius monasterii per sonum campane vocato citetis et denuncieris in... eciam vbi nullus apparuerit contradictor vt omnes et singuli qui confirmationem electionis nuper in dicto monasterio celebrate de religioso viro fratre Poincardo prioratus de Tylicastro priore electo jn abbatem monasterii supradicti se voluerint opponere, si vero contradictor appareat ipsum contradictorem qui apparuerit nominatim citetis vt ad diem jouis ante dominicam qua cantatur letare iherusalem hora tercia compareant Dyuione jn dicto monasterio coram nobis dicturi et proposituri quidquid jn electi predicti personam aut electionis formam proponere voluerunt aut eciam allegare. Nos, omnem conuentum et singulos qui contra electi personam aut electionis formam aliquid proponere voluerint ad dictos locum, diem et horam, quas diem et horam sibi pro perhemptorio termino assignamus, citamus et vocamus tenore presencium ad premissa. Iniungimus nichilominus omnibus et singulis quos presens negocium tangit vel tangere potest vt predictis loco, die et hora compareant coram nobis aliquin ad dicte electionis confirmationem vel infirmationem procedemus vt jus erit eorum absencia non obstante ipsis vlterius non vocatis. Datum anno domini M° CCC° sextodecimo die martis post dominicam qua cantatur reminiscere.